Vrou getuig hoe Leeus-afrigter haar ‘seksueel aanrand’Joey Mongalo. Foto: Emirates Lions Programme ŉ Australiese hof het vandeesweek getuienis aangehoor van ŉ vrouehotelportier wat beweer dat Joey Mongalo, verdedigingsafrigter van Suid-Afrika se Leeus-rugbyspan, haar in die hotel seksueel aangerand het. Die verhoor het Donderdag in die Downing Centre-hof in Sydney begin. Die 26-jarige vrou beweer Mongalo het haar in April vanjaar in die Crown Plaza Hotel in Coogee, ŉ oostelike kusvoorstad van Sydney, seksueel aangerand deur haar te dwing om hom onsedelik aan te raak. Mongalo het ten tyde van die beweerde voorval saam met die span by die hotel oorgebly vir die Leeus se kragmeting teen die Waratahs in die Allianz-stadion op 20 April. Hulle het ŉ paar dae later na Brisbane gereis om op 28 April teen die Reds te speel. Die voorval het glo op 23 April plaasgevind. Die Sydney Morning Herald berig die vrou het aan die hof gesê Mongalo het haar gevra waar die balkon is en sy het saam met hom gestap om hom te gaan wys. Hulle het glo by ŉ trapkuil ingegaan waar Mongalo na bewering haar hand op sy geslagdeel geplaas en sy vinger in haar mond gedruk het. Die vrou het getuig sy het weggetrek en gesê sy moet terug by die werk kom en het hom in die trapkuil agtergelaat. Sy het na die tyd glo vir haar vriendin van die voorval vertel. Volgens getuienis voor die hof het die vrou later deur ŉ foto op die internet uitgevind wie Mongalo was. Sport24 berig ŉ woordvoerder van die Leeus het Vrydag bevestig Mongalo is tans in Australië om die verhoor by te woon. Die verhoor duur voort.